CELEX: 32015D1388
Language: da
Date: 2015-08-07 00:00:00
Title: Rådets afgørelse (EU) 2015/1388 af 7. august 2015 om den holdning, der skal indtages på vegne af Den Europæiske Union, til udkastet til forretningsorden for konferencen mellem stater, der deltager i våbenhandelstraktaten

13.8.2015   
            
            
               DA
            
            
               Den Europæiske Unions Tidende
            
            
               L 214/26
            
         RÅDETS AFGØRELSE (EU) 2015/1388
   af 7. august 2015
   om den holdning, der skal indtages på vegne af Den Europæiske Union, til udkastet til forretningsorden for konferencen mellem stater, der deltager i våbenhandelstraktaten
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 114 og artikel 207, stk. 3, sammenholdt med artikel 218, stk. 9,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Våbenhandelstraktaten (»ATT«) trådte i kraft den 24. december 2014 og er ratificeret af 26 medlemsstater. Unionen deltager ikke i ATT.
            
         
               (2)
            
            
               I medfør af artikel 17 i ATT skal det midlertidige sekretariat, der er oprettet henhold til artikel 18 i ATT, indkalde til en konference mellem deltagerstater senest et år efter ikrafttrædelsen af ATT. Konferencen mellem deltagerstater vedtager ved konsensus sin forretningsorden på sit første møde, der afholdes den 24.-27. august 2015.
            
         
               (3)
            
            
               Nogle af ATT's bestemmelser vedrører spørgsmål, der falder ind under Unionens enekompetence, fordi de er omfattet af den fælles handelspolitik eller berører det indre markeds regler for overførsel af konventionelle våben og sprængstoffer.
            
         
               (4)
            
            
               Konferencen mellem deltagerstater skal blandt andet gennemgå gennemførelsen af ATT, drøfte og vedtage henstillinger om gennemførelse og anvendelse af den, drøfte spørgsmål vedrørende fortolkning af den og kan drøfte ændringer af den. Forretningsordenen vil regulere, hvordan konferencen mellem deltagerstater arbejder og træffer beslutninger, herunder i forbindelse med spørgsmål, der falder ind under Unionens enekompetence. Derfor skal forretningsordenen betragtes som en retsakt, der har retsvirkninger, jf. traktatens artikel 218, stk. 9.
            
         
               (5)
            
            
               I overensstemmelse hermed bør Unionens holdning til vedtagelse af forretningsordenen for konferencen mellem stater, der deltager i ATT, fastlægges af Rådet og herefter fremføres af medlemsstaterne, der handler i fællesskab i Unionens interesse.
            
         
               (6)
            
            
               I tilknytning til første møde på konferencen mellem deltagerstater bør medlemsstaterne samarbejde og koordinere tæt med hinanden og med Kommissionen om anvendelsen af denne afgørelse —
            
         VEDTAGET DENNE AFGØRELSE:
   Artikel 1
   1.   Den holdning, som på Unionens vegne skal indtages, til forretningsordenen for konferencen mellem stater, der deltager i ATT, på konferencens første møde, som afholdes den 24.-27. august 2015, skal være i overensstemmelse med denne afgørelse, herunder bilaget hertil, og fremføres af medlemsstaterne, som handler i fællesskab i Unionens interesse.
   2.   For så vidt angår spørgsmål, der falder ind under Unionens enekompetence, bemyndiges de medlemsstater, som deltager i ATT, til at vedtage forretningsordenen, idet de handler i fællesskab i Unionens interesse.
   3.   Medlemsstaterne samarbejder og koordinerer tæt med hinanden og med Kommissionen om anvendelsen af denne afgørelse.
   Navnlig hvis der på konferencen fremsættes forslag om spørgsmål, som der endnu ikke er fastlagt en EU-holdning til, og som falder ind under Unionens enekompetence, fastlægges Unionens holdning til det pågældende forslag ved koordinering som beskrevet i første afsnit, herunder på stedet, før konferencen mellem deltagerstater træffer beslutning om forslaget.
   Artikel 2
   Denne afgørelse er rettet til medlemsstaterne.
   
      Udfærdiget i Bruxelles, den 7. august 2015.
      
         
            På Rådets vegne
         
         J. ASSELBORN
         
            Formand
         
      
   
   
      BILAG
      For så vidt angår den forretningsorden for konferencen mellem stater, der deltager i våbenhandelstraktaten (»ATT«), som skal vedtages på konferencens første møde den 24.-27. august 2015 i Mexico, skal de medlemsstater, der deltager i ATT, idet de handler i fællesskab i Unionens interesse, gøre deres yderste for at sikre, at Unionens interesser varetages og sikres på behørig vis i forbindelse med vedtagelsen af forretningsordenen på den første konference mellem stater, der deltager i ATT. Medlemsstaterne skal navnlig gøre deres yderste for at sikre, at forretningsordenen giver mulighed for, at Unionens interesser varetages og sikres på behørig vis i beslutninger truffet af konferencer mellem deltagerstater.